
*Catalunya Música transmetrà La fille du régiment des del Gran Teatre del Liceu

Demà, 10 de març, cinc minuts abans de les vuit del vespre, Catalunya Música connectarà amb el Gran Teatre del Liceu per oferir la transmissió de l’òpera La fille du régiment, de Gaetano Donizetti, amb les veus de Juan Diego Flórez, Patrizia Ciofi, Pietro Spagnoli i Ann Murray, entre d’altres, i el Cor i l’Orquestra Simfònica del Gran Teatre del Liceu dirigits per Yves Abel. Els comentaris de la transmissió els farà Jaume Radigales.

La fille du régiment es va estrenar al Teatre Nacional de l’Òpera Còmica de París l’11 de febrer del 1840. L’obra narra l’amor entre el soldat Tonio i Maria, una noia acollida pel regiment de soldats, que d’aquesta manera s’han convertit en els seus pares adoptius. Aquesta òpera és cèlebre sobretot per l’ària Ah, mes amis!, que canta el jove soldat Tonio i que Donizetti va compondre pensant en un tenor amb molta energia i amb capacitat per fer uns aguts estratosfèrics. l és que en l’ària ha de fer ni més ni menys que nou dos de pit, una exigència que molt pocs tenors són capaços d’interpretar amb facilitat. De ben segur que el tenor peruà Juan Diego Flórez, una de les estrelles consagrades de l’òpera de l’actualitat, n’oferirà una interpretació impecable.
www.catmusica.cat
www.catradio.cat

